ཨ་ཧོ། མ་བཅོས་བློ་བྲལ་རང་བྱུང་རང་རིག་གི་བླ་མར། །རང་བབ་འཛིན་རྩོལ་བྲལ་བའི་ངང་ནས་རང་འདུད་དོ། །རང་བྱུང་རང་བཞག་སེམས་ཀྱི་འཛིན་རྩོལ་དང་བྲལ་བར། །ཆོས་ཉིད་རྡོ་རྗེའི་གླུ་དབྱངས་བྱུང་རྒྱལ་དུ་སྨྲ་འདོད། །ཐེག་མཆོག་ཉེ་ལམ་རྨད་བྱུང་རྫོགས་ཆེན་གྱི་ལྟ་བ། །མ་བཙལ་རང་གར་རྙེད་པ་ཨེ་མ་ཧོ་ཨ་ལ། །ཐ་མལ་ད་ལྟའི་ཤེས་པ་རང་ག་མ་འདི་ཉིད། ། མ་བཅོས་མ་བསྒྱུར་སྤང་བླང་རེ་དོགས་ཀུན་བྲལ་བར། །ཡོད་མེད་ཡིན་མིན་བརྟགས་ཤིང་དཔྱད་ར་རང་མེད་པར། །ཡེ་གྲོལ་གཉུག་མ་ཆེན་པོའི་རྒྱལ་ས་དེ་ཟིན་སོང་། །རྣམ་རྟོག་དང་པོ་ཤར་དུས་སྔར་འདྲེས་ཀྱི་མི་བཞིན། །བར་དུ་རང་གྲོལ་སྐྱོང་ཚེ་སྦྲུལ་མདུད་བཞིན་ཞིག་པ། །ཐ་མ་ཕན་གནོད་མེད་པ་ཁང་སྟོང་གི་རྐུན་མའི། །དཔེ་བཞིན་དུས་གསུམ་རྟོག་བྲལ་རང་ས་རུ་ཀློད་ཐོངས། །འདི་ཞེས་དངོས་མཚན་ཅན་གྱི་སྒོམ་རྒྱུ་ཞིག་མི་གདའ། །ཆོས་ཉིད་བློ་འདས་ངང་ལ་མཚན་མ་དང་དཔེ་བྲལ། །སྣང་དང་སྟོང་ངོ་སྙམ་པའི་སྤུ་རེས་ཡང་མ་འབྱེད། །གང་ཤར་རང་གྲོལ་གདོད་མ་ཀློང་ཆེན་གྱི་དགོངས་པར། །གཅིག་ད ང་དུ་མ་ཐ་དད་རྩིས་གདབ་ནི་མི་དགོས། །གསལ་ལ་འཛིན་མེད་ཡེ་ནས་རང་གཤིས་སུ་འདུག་པས། །གསལ་ལོ་སྙམ་པའི་འཛིན་པའི་རྟོག་དཔྱོད་དེ་སྐྱུར་ཐོངས། །སྟོང་པ་བློ་འདས་ནམ་མཁའ་ལྟ་བུ་ཡི་གཤིས་ལ༑ །སྟོང་ངོ་སྙམ་པའི་ཡིད་དཔྱོད་སྤྲོས་པ་ཡང་མ་དགོས། །ཡེ་སྟོང་རང་བབ་ངང་དུ་ཆམ་མེ་རང་ཞོག་ཐོང་། །ཡེ་ནས་རང་ལ་གནས་པའི་ཡེ་ཤེས་ཀྱི་རིག་པ། །ཉི་མ་སྤྲིན་ལས་གྲོལ་ལྟར་རང་ས་ནས་གསལ་སོང་། །གུ་ཡངས་བློ་བདེ་རྣལ་འབྱོར་ཀློང་ཆེན་གྱི་བུ་རྒྱུད། །ཁྱུང་ཆེན་མཁའ་ལ་ལྡིང་བའི་གཤོག་རྩལ་དེ་མཆིས་པས། །ཕ་མེས་རིག་འཛིན་བཟང་བོའི་བཀའ་དྲིན་དེ་དྲན་ཚེ༑ །དགའ་སྐྱོ་ཟུང་འཇུག་ངང་ནས་གཏམ་མཆིད་དེ་སྨྲས་སོ། །གནས་མཆོག་ འོད་གསལ་གངས་རི་ཐོད་དཀར་གྱི་མགུལ་དུ། །ཕ་ཅིག་ཀློང་ཆེན་ནམ་མཁའི་རྣལ་འབྱོར་བ་གང་དེ། །ཀུན་རྫོབ་སྣང་བའི་ཆ་རུ་མི་སྣང་བར་བཞུགས་ཀྱང་། །དོན་ལ་ཡེ་ནས་རང་དང་དབྱེར་མེད་དུ་བཞུགས་པ། །ལེགས་པར་ཤེས་པའི་སྐལ་བཟང་བུ་སློབ་ཀྱི་ཚོགས་ཀུན། །གུ་ཡངས་བློ་བདེས་རང་བབ་རང་ས་དེ་ཟུངས་དང་། །སྤྲོས་བྲལ་ཀློང་ཆེན་གདོད་མའི་བཙན་ས་དེ་ཟིན་ངེས། །འདི་ཡང་གནས་མཆོག་གངས་རི་ཐོད་དཀར་གྱི་མགུལ་དུ། །ཀློང་ཆེན་སྒྲུབ་ཕུག་ཡེ་ཤེས་རང་གསལ་གྱི་ཁང་བུར། །ནམ་སྤྲུལ་ཏཱ་རེ་ཟུང་གིས་གང་ཤར་དུ་བྲིས་སོ། །